## El Consell aprova la declaració d’interés públic de les obres de rehabilitació energètica en l’Escola d’Art i Superior de Disseny de València

*** L’actuació s’emmarca en el Programa d’impuls a la rehabilitació d’edificis públics del Pla de recuperació, transformació i resiliència**

El Consell ha aprovat la declaració excepcional d’interés públic per raons d’urgència de les obres de rehabilitació energètica en l’Escola d’Art i Superior de Disseny de València, adscrita a la Conselleria d’Educació, Cultura, Universitats i Ocupació.

Esta actuació forma part del Programa d’impuls a la rehabilitació d’edificis públics (PIREP), que, al seu torn, s’integra dins del Pla de recuperació, transformació i resiliència (PRTR).

La declaració d’interés públic s’estima necessària per a poder complir amb els terminis establits pel PRTR, ja que implicaria substituir el tràmit de control preventiu propi de l’actuació per una consulta a l’Ajuntament de València, segons establix l’article 224 de la Llei 5/2014, de 25 de juliol, d’ordenació del territori, urbanisme i paisatge de la Comunitat Valenciana (LOTUP).

D’esta manera, el termini habitual d’un mes que té l’Ajuntament, després de la consulta efectuada per la Conselleria, per a notificar la conformitat o disconformitat del projecte amb el planejament urbanístic en vigor, es pot reduir a quinze dies naturals per esta excepcionalitat o urgència.

Així mateix, la conformitat del consistori habilita per a l’execució de les obres i, en cas que no es produïsca contestació en el termini establit, el silenci municipal equival a la conformitat del projecte.

Fecha: 17/03/2025